《悯三子》
宋代·邓林

蜾蠃育螟蛉，祝之令似我。螟蛉生羽翼，飞出负蜾蠃。

人言养子恩义轻，我养三子如亲生。大郎有力能干蛊，不避当前有豺虎。

二郎营家十五年，囊里曾无私己钱。罗生质寔家人子，樵爨井臼随指使。

养男只为身家谋，三子若在吾何忧。可怜命短留不住，旬日之中相继去。

邻人见我哭之悲，谓我莫是亲生儿。他家螟蛉生羽翼，四散自飞还自食。

负义不死有义亡，彼苍视听何茫茫。我闻此语重悲愤。

呜呼三子诚可悯。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。